بوتون جبهه بویو شدتلی دؤیوش‌لر داوام ائدیر.
بو باره‌ده آذربایجان معلومات یاییب.
بیلدیریلیب کی، جبهه‌نین موختلیف ایستیقامت‌لرینده یاشاییش منطقه‌لری دوشمن‌ین شدتلی توپ و راکت آتشینه معروض قالیب. آذربایجان اوردوسونون بؤلمه‌لری‌نین قطعیتلی جاواب تدبیرلری نتیجه‌سینده یاشاییش منطقه‌لری آتشه توتان ائرمنیستان سلاحلی قوه‌لری‌نین بیر نئچه ایستیقامت‌لرده آتش موضع لری سوسدورولوب، دوشمنه سارسیدیجی ضربه ائندیریلیب.
گون عرضینده گئدن شدتلی دؤیوش‌لر زامانی قوشون‌لارین شخصی هئیتی‌نین شجاعتی نتیجه‌سینده ترتر رایونونون سوقوووشان و تالیش یاشاییش منطقه‌لری، فضولی رایونونون آشاغی عبدالرحمانلی، جبراییل رایونونون مهدیلی، چاخیرلی، آشاغی مارالیان، شیبی و قویجاق کندلری ایشغالدان آزاد اولونوب.
ماداگیز-آغدره ایستیقامتینده گئدن دؤیوش‌لر زامانی ائرمنیستان سلاحلی قوه‌لری‌نین 77-جی تانک تابورون 4 تانکی محو ائدیلیب، 3 تانکی ایسه غنیمت گؤتورولوب.
ائرمنیستان سلاحلی قوه‌لری‌نین آغدره ایستیقامتینده یئرلشن 5-جی داغاتیجی آلایی‌نین مودافعه ساحه‌سینه آذربایجان قوشون‌لاری طرفیندن توپ ضربه‌لری‌نین ائندیریلمه‌سی نتیجه‌سینده آلایین 4 عدد آوتوموبیل آراجی محو ائدیلیب، شخصی هئیتی آراسیندا چوخلو سایدا اؤلن و یارا‌لانان وار 5-جی داغاتیجی آلایین بیر نئچه بؤلمه‌سی‌نین شخصی هئیتی دؤیوش موضع لرینی ترک ائده‌رک قاچیب.
ائرمنیستان سلاحلی قوه‌لری طرفیندن برده شهری آتشه توتولوب.
آذربایجان مودافعه ناظیرلیگی‌نین معلوماتینا گؤره، دوشمن‌ین آتدیغی 10-دان آرتیق راکت شهرین مرکزی کوچه‌لرینه دوشوب. سیویل ائولره زیان دییب.
